Бистрица (Санданска)
Бистрица (известна още като Санданска Бистрица, старо име Светиврачка Бистрица) е река в Югозападна България, област Благоевград, община Сандански, ляв приток на река Струма. Дължината ѝ е 33 km. Отводнява части от югозападните склонове на Пирин.

Река Санданска Бистрица изтича от югоизточния ъгъл на Тевното езеро (на 2512 m н.в.), разположено в циркуса Белемето в Северен Пирин. След като премине последователно през още 4 от Малокаменишките езера вече под името Мозговица реката се насочва на запад. След като приеме първият си от няколкото пълноводни притока – река Башлийца (отдясно) Санданска Бистрица завива на югозапад и тече в дълбока и със слабо залесени склонове долина. След местността Тремошница, където се вливат притоците ѝ Разсланковица и Арнаутдере (Тремошница), вече се нарича Санданска Бистрица. При град Сандански излиза от планината и навлиза в Петричко-Санданската котловина, като образува голям наносен конус. Влива се отляво в река Струма, на 104 m н.в. при промишлената зона на град Сандански.

Площта на водосборния басейн на реката е 139 km2, което представлява 0,8% от водосборния басейн на река Струма.

Основни притоци: → ляв приток, ← десен приток
 ← Башлийца
 → Беговица
 ← Сърчалийца
 → Разсланковица
 ← Арнаутдере (Тремошница)
 ← Урсук (Урсум)
 → Липошница

Река Санданска Бистрица е с преобладаващо снежно-дъждовно подхранване с късно пролетно пълноводие – май и лятно маловодие – септември. Среден годишен отток при село Лиляново – 3,35 m3/s, а в устието – 2,9 m3/s.

По течението на реката в Община Сандански са разположени 3 населени места, в т.ч. 1 град и 2 села: Лиляново, Стожа, Сандански и курортните местности Попина лъка и Тремошница.

Голяма част от водите на реката се използват от трите водноелектрически централи на Каскада „Санданска Бистрица“ („Попина лъка“, „Лиляново“ и „Сандански“) за производство на електроенергия, а в най-долното ѝ течение – за напояване.

В горното течение на реката се намира Попинолъшкият водопад – един от петте големи водопади в Пирин планина.

Вижте също 
 Списък на реките в България
 Списък на реките в България по водосборни басейни

Топографска карта

Източници 

 Енциклопедия България, том 1, Издателство на БАН, София, 1978, стр. 290.
 

Реки в България
Реки в област Благоевград
Притоци на Струма
Пирин